Dobrovolschi Unica

AUDIO. Discuție aprinsă între Mihai Dobrovolschi și scriitorul Dan Alexe. În direct, la Guerrilla.

Publicitate

Realizatorul Mihai Dobrovolschi a intrat într-o dispută cu scriitorul Dan Alexe în timpul emisiunii de pe radio de luni dimineață, după ce Alexe a spus într-o postare pe Facebook că Radio Guerrilla „este goarna PSD”, notează Adevărul.ro

Dobrovolschi l-a invitat pe Dan Alexe la „Guerrilla de dimineață” pentru a discuta despre faptul că scriitorul a numit stația „goarna PSD” într-o postare de pe Facebook. Discuția în care realizatorul dezmințea cele spuse de Dan Alexe s-a transformat într-o dispută care s-a mutat pe Facebook după terminarea emisiunii.

„Ai ponegrit Guerrilla, cum poţi să spui că este goarna PSD? (...) Nu avem voie să vorbim de statul paralel? Nu avem voie să punem întrebări?”, i-a spus Dobrovolschi lui Dan Alexe.

„Aţi ajuns în acelaşi coş cu Caţavencii. Produceţi dezastru în minţile oamenilor. Este bine să audă cât mai multă lume că sunteţi goarna PSD”, a răspuns scriitorul.

Discuția dintre Mihai Dobrovolschi și Dan Alexe:

Mihai Dobrovolschi: Cum am spus şi mai devreme, te-am invitat pentru că eşti reprezentantul unui curent cu care noi ne-am ocupat în ultima vreme. Şi anume, minciuni spuse despre noi. Iar tu eşti, dacă vrei, un partener de discuţii cu o anumită anvergură. Voiam să înţeleg de unde vin lucrurile astea şi aş vrea să ştiu şi cum reacţionezi în momentul în care înţelegi că ai minţit

Dan Alexe: Care este minciuna? De când formularea evidenţei este numită minciună?

Mihai Dobrovolschi: Lumea trebuie să ştie de la ce ne-am luat, ca să zic aşa. uite, îţi citesc ceva ce ai scris chiar tu pe Facebook. Eram eu frumos prin Japonia şi apare un post de-al tău pe Facebook, în care tu zici aşa: După Antena 3 şi Caţavencii, iată că şi Radio Guerilla a devenit o goarnă a PSD…Precum Antena 3, Guvernatorul Deltei Liviu Mihaiu ne vorbeşte la radio despre existenţa nefastă a «statului paralel».

Din păcate pentru el, n-are cum fi credibil, pentru că îşi începe demonstraţia prin «Tati, ştii tu că…». Tati e ticul verbal al binefăcătorului său, Sorin Ovidiu Vîntu. Îl trădează reflexul pavlovian pe guvernator, se vede că nu-i profesionist

Dan Alexe: „Era vorba despre statul paralel, despre enormitatea statului paralel, a cărui existentă voi trebuie să o dovediţi”

Mihai Dobrovolschi: „Să presupunem inclusiv asta, dar discuţia este, de fapt, despre cum suntem noi goarna PSD”

Scriitorul l-a întrebat pe Mihai Dobrovolschi dacă știe ce este statul paralel.

Mihai Dobrovolschi: „Eu nu ştiu ce este, aş vrea să ştiu”

Dan Alexe: „Atunci de ce vorbiţi despre el?”



Mihai Dobrovolschi: „E vorba de libertatea de exprimare. Noi ne punem întrebări. Dacă în ţara mea există protocoale secrete în sistemul de justiţie, este dreptul meu să pun întrebări”

Discuția a continuat până când realizatorul i-a spus lui Dan Alexe să meargă la alt post de radio și apoi a încheiat emisiunea.

Înregistrarea integrală, disponibilă aici:

Andreea Iordache

andreea.iordachepaginademedia.ro